MCOT ยกเลิกกิจการ “ซี้ดเอ็มคอท” เตรียมปรับรูปแบบคลื่น FM 97.5 ใหม่
MCOT ยกเลิกกิจการบริษัทย่อย "ซี้ดเอ็มคอท" เผยจะทำการปรับรูปแบบการบริหารจัดการคลื่น FM 97.5 ใหม่
23 พ.ย. 2559

นางสาวธนพร ทวีพาณิชย์ ผู้อำนวยการฝ่ายเลขานุการบริษัท บริษัท อสมท จำกัด (มหาชน) หรือ MCOT ระบุว่า ในการประชุมคณะกรรมการบริษัท ได้มีมติเห็นชอบการเลิกกิจการบริษัท ซี้ดเอ็มคอท จำกัด ซึ่งเป็นบริษัทย่อยที่ MCOT ถือหุ้นร้อยละ 49 โดยประกอบธุรกิจในการบริหารจัดการวิทยุ FM 97.5 MHz การผลิตรายการโทรทัศน์ และธุรกิจอื่นๆ ที่เกี่ยวข้อง
ทั้งนี้เนื่องจากบริษัทดังกล่าวประสบปัญหาสภาพคล่องในการดำเนินธุรกิจจากการลดลงของรายได้อย่างต่อเนื่อง อันเป็นผลมาจากพฤติกรรมของกลุ่มเป้าหมายที่เปลี่ยนแปลงไปจากเดิม แตกต่างจากสถานีวิทยุที่ MCOT ดำเนินการเองที่ยังคงสร้างรายได้ได้อย่างต่อเนื่อง
โดย MCOT จึงพิจารณาเห็นว่าบริษัทดังกล่าวไม่มีศักยภาพเพียงพอ ในการดำเนินกิจการต่อไปได้ โดยบริษัทจะนำคลื่นวิทยุ FM 97.5 MHz มาบริหารจัดการและปรับรูปแบบให้เหมาะสมกับพฤติกรรมของผู้ฟังที่เปลี่ยนไปเพื่อเพิ่มประสิทธิภาพภายใต้การบริหารงานของบริษัทเอง ทั้งนี้จะได้ดำเนินการจดทะเบียนเลิกกิจการและชำระบัญชีบริษัทให้แล้วเสร็จภายในระยะเวลาที่กำหนดต่อไป